במהלך הקיץ של שנת 2019, קווין אואנס התעצבן על כך ששיין מקמהן נותן לעצמו יותר ויותר זמן מסך כל שבוע ובעצם מונע ממתאבקים מוכשרים אחרים זמן מסך. הוא טען ששיין משתמש לרעה בסמכות שלו, זאת בניגוד מוחלט למה שמשפחת מקמהן (וינס מקמהן, סטפני מקמהן, שיין מקמהן וטריפל H) הבטיחה לקהל חודשים ספורים קודם לכן. למרות ניסיונות של שיין להחרים את אואנס מהתוכנית סמאקדאון, האחרון הופיע כל פעם מחדש ואף תקף את שיין, בזמן שניתן לו. במהלך פרק האיחוד של התוכנית Raw, שהתקיים ב-22 ביולי 2019, אואנס איתגר את שיין לקרב בסאמרסלאם, ואף הצהיר שהוא יעזוב את הארגון במקרה ויפסיד. שיין הסכים לכך, והקרב ביניהם הפך רשמי לאירוע סאמרסלאם.
ב-23 ביולי בתוכנית סמאקדאון, אלוף ה-WWE, קופי קינגסטון, בחר את רנדי אורטון כמועמד לתואר שלו באירוע סאמרסלאם. קינגסטון הזכיר את הפיוד הקודם שלהם בשנת 2009, שבו הוא גבר על אורטון, אך אמר בנוסף שאורטון מנע ממנו להתפתח ככוכב. מנגד, אורטון אמר שקינגסטון צודק בכך שהוא מנע ממנו להתקדם בארגון ונענה לאתגר בחיוב.
לאחר קיום הסופרסטאר שייק-אפ בחודש אפריל, בריי וויאט, שנעדר מן המרקע עוד מהקיץ הקודם, החל להופיע כבדרן בפינת ילדים מפחידה שנקראה "Firefly Funhouse". לבסוף, הוא חשף את דמותו החלופית והמרושעת בשם "The Fiend" (בפירוש לעברית: "השד"). ב-15 ביולי בתוכנית Raw, פין באלור הופיעה בתוכנית כחלק מחוק הויילד קארד והפסיד בקרב יחידים לסמואה ג'ו. לאחר הקרב, האורות כבו, ודמותו החדשה של וויאט ערכה את הבכורה המחודשת שלה בארגון, כשתקף אותו. שבוע לאחר מכן בתוכנית סמאקדאון, באלור איתגר את וויאט לקרב באירוע סאמרסלאם. בפינת ה-"Firefly Funhouse" הבאה, וויאט הצהיר שהוא מעריץ של באלור, אך דמותו המרושעת לא מעריצה שלו כלל, והוא אכן נענה לקרב בחיוב.
באירוע חוקי אקסטרים, AJ סטיילס ניצח את ריקושט וזכה באליפות ארצות הברית הודות לעזרה מחבריו לקבוצת O.C. (לוק גאלוס וקארל אנדרסון). ב-29 ביולי בתוכנית Raw, ריקושט ניצח בקרב גאונטלט בן חמישה מתאבקים אשר כלל את ריי מיסטריו, סזארו, סמי זיין ואנדרדה וקבע את המועמד לתואר אליפות ארצות הברית באירוע סאמרסלאם. בעקבות זאת, ריקושט הפך למועמד לתואר האליפות נגד AJ סטיילס באירוע סאמרסלאם.
ב-23 ביולי בתוכנית סמאקדאון, שון מייקלס התארח בפינה "מיז TV" של המיז, אך נקטע לאחר מכן על ידי דולף זיגלר, שהטיח העלבות בפני מייקלס. המיז התערב, אך מייקלס הרגיע אותו. מנגד, כשמייקלס הסתובב, זיגלר הכה את המיז ולאחר מכן ביצע על מייקלס את מהלך הסופרקיק. שבוע לאחר מכן, קרב בין המיז לזיגלר נקבע לסאמרסלאם. לעומת זאת, במעמד החתימה על החוזה ביניהם ב-5 באוגוסט בתוכנית Raw, המיז חשף שהקרב שלהם יתקיים יום לאחר סאמרסלאם בתוכנית Raw, וזיגלר חתם על החוזה לסאמרסלאם, כשייאלץ להתאבק נגד מתאבק אחר. זיגלר חשב שהיריב שלו לסאמרסלאם הוא מייקלס, אך מנגד, גולדברג לפתע הגיע, אותו גולדברג שזיגלר זלזל בו במהלך השבועות. גולדברג חתם על החוזה והקרב ביניהם הפך רשמי לאירוע סאמרסלאם.
ב-23 ביולי בתוכנית סמאקדאון, שארלוט פלייר הביעה את חוסר שביעות רצונה על כך שהיא לא חלק מרשימת הקרבות של האירוע הגדול ביותר של הקיץ, סאמרסלאם. למרות שלא תוכננה לקחת חלק באירוע, פלייר הצהירה שהיא תהיה שם כדי להוכיח שהיא ה"מתאבקת הגדולה ביותר בכל הזמנים". שבוע לאחר מכן, חברת היכל התהילה, טריש סטרטוס, התארחה בפינה "King's Court" של ג'רי לולר. השניים נקטעו על ידי פלייר, שאיתגרה את שבע פעמים אלופת הנשים, טריש סטרטוס, לקרב באירוע סאמרסלאם. תחילה, סטרטוס לא הביעה את רצונה להתחרות נגדה, אך לאחר מספר הערות מזלזלות ומתגרות מצד פלייר, סטרטוס נענתה לאתגר בחיוב.
ב-6 באוגוסט בתוכנית 205 לייב, אוני לורקאן ניצח בקרב משושה אשר כלל את אקירה טוזאווה, ארייה דבארי, "ג'נטלמן" ג'ק גלאגר, קאליסטו וטוני ניס, וזכה בהזדמנות להתחרות נגד דרו גולאק על אליפות ה-WWE במשקל קל באירוע סאמרסלאם.
אירוע.
מופע מקדים.
שלושה קרבות התקיימו במהלך המופע המקדים. בקרב הראשון, דרו גולאק הגן על אליפות ה-WWE במשקל קל נגד אוני לורקאן. בסיום, גולאק ביצע על לורקאן את מהלך הסייקלון קראש אשר הספיק לו כדי לנצח ולהגן על התואר בהצלחה.
בקרב השני, באדי מרפי התחרה נגד אפולו קרוז. בסיום, מרפי הותקף על ידי רואן, מה שהוביל לניצחון של מרפי כתוצאה מפסילה. לאחר הקרב, רואן המשיך לתקוף את מרפי מחוץ לזירה, ואף ביצע עליו את מהלך הפאוורבומב על דופן הזירה.
לאחר מכן, אליאס ביצע את קטע הנגינה שלו, כשהעליב את הקהל מטורונטו. בעקבות העלבות אלו, חבר היכל התהילה ויליד העיר, אדג' הגיע וקטע את אליאס. לאחר מספר מבטים ממושכים, אדג' ביצע על אליאס את מהלך הסיום שלו, ספיר.
הקרב האחרון במסגרת המופע המקדים לאירוע היה קרב על אליפות זוגות הנשים של ה-WWE, שבו האלופות, אלכסה בליס וניקי קרוס הגנו על חגורות האליפות נגד The IIconics (בילי קיי ופייטון רויס). בסיום, בליס ביצע על רויס את מהלך הסיום שלה, טוויסטד בליס, ובכך בליס וקרוס רשמו הגנה מוצלחת על חגורות אליפות הזוגות.
קרבות מקדימים.
האירוע עצמו נפתח בקרב הכנעות שבו בקי לינץ' הגנה על אליפות הנשים של Raw נגד נטליה. במהלך הקרב, לינץ' ביצעה על נטלי את מהלך השארפשוטר, שהוא מהלך ההכנעה הידוע של נטליה. לעומת זאת, נטליה ביצעה על לינץ' את מהלך ה-Dis-arm-her, שהוא מהלך ההכנעה הידוע של לינץ'. בסיום, נטליה ביצעה על לינץ' את מהלך השארפשוטר, רק כדי שלינץ' תוכל להפוך את מהלך זה למהלך ה-Dis-arm-her, שבעקבותיו נטליה נאלצה להיכנע. כתוצאה מכך, לינץ' ניצחה בקרב ושמרה על התואר בהצלחה.
אז, גולדברג התחרה נגד דולף זיגלר. כשהקרב החל, זיגלר ביצע על גולדברג את מהלך הסופרקיק, אך גולדברג הצליח לצאת מניסיון ההצמדה לשלוש בשנייה הראשונה. זיגלר ביצע פעם נוספת את מהלך הסופרקיק, אך שוב גולדברג יצא מניסיון ההצמדה בשנייה הראשונה. כשזיגלר ניסה לבצע את הסופרקיק בפעם השלישית, גולדברג ביצע עליו את מהלך הספיר ואת מהלך הג'קהאמר ולאחר מכן הצמיד את זיגלר לניצחון בקרב שנארך בפחות משתי דקות. לאחר הקרב, זיגלר תפס מיקרופון והחל להתגרות בגולדברג, שמנגד ביצע על זיגלר את מהלך הספיר פעם נוספת. לאחר שגולדברג חזר אל מאחורי הקלעים, זיגלר המשיך להתגרות בגולדברג, ששב לזירה, הקים את זיגלר על רגליו וביצע עליו את מהלך הספיר בפעם האחרונה.
בקרב שבא לאחר מכן, AJ סטיילס (שלווה לקרב על ידי לוק גאלוס וקארל אנדרסון, חבריו לקבוצת ה-O.C.) הגן על אליפות ארצות הברית נגד ריקושט. בסיום, כשריקושט ניסה לבצע על סטיילס את מהלך הפיניקס ספלאש, סטיילס תפס אותו באוויר והפך זאת למהלך הסיום שלו, הסטיילס קלאש, ולאחר מכן הצמיד אותו לניצחון, שהקנה לו הגנה מוצלחת על התואר. לאחר הקרב, גאלוס ואנדרסון ביצעו על ריקושט את מהלך ה-Magic Killer.
בקרב הרביעי, ביילי הגנה על אליפות הנשים של סמאקדאון נגד אמבר מון. בסיום, ביילי ביצעה על מון את מהלך הסיום שלה, ביילי טו בלי, מהחבל העליון כדי לנצח בקרב ולשמור על התואר בהצלחה.
לאחר מכן, קווין אואנס הניח על כף המאזניים את הקריירה שלו בארגון בקרב נגד שיין מקמהן. לפני שהקרב החל, שיין הציג את אליאס כשופט המיוחד המשני של הקרב. במהלך הקרב, אליאס הסיח את דעתו של אואנס, מה שאיפשר לשיין לתקוף את אואנס עם מספר חבטות משלו. שיין חמק מניסיון מהלך הסיום של אואנס, הפופ-אפ פאוורבומב, והפך זאת למהלך ה-DDT. בסופו של דבר, אואנס הצליח לבצע את מהלך הסיום שלו, אך בזמן ניסיון ההצמדה, אליאס משך את השופט אל מחוץ לזירה. לאחר מכן, אואנס תקף את אליאס, כשהשופט לא היה בהכרה. אואנס המשיך לתקוף את אליאס עם מכות כיסא. אואנס הכה את שיין עם מכה מתחת לחגורה ואז ביצע עליו את מהלך הסטאנר כדי לנצח בקרב ולשמור על עבודתו.
אז, שארלוט פלייר התחרתה נגד טריש סטרטוס. סיום הקרב התנהל כך שסטרטוס ביצעה על פלייר את מהלך ההכנעה של פלייר, הפיגר אייט לג לוק. לאחר מכן, סטרטוס ביצעה עליה את מהלך הסיום שלה, סטרטוספקשן, אך לא הצליחה להצמיד אותה לספירת שלוש. מנגד, פלייר ביצעה על סטרטוס את מהלך ההכנעה שלה, הפיגר אייט לג לוק, מה שלא הותיר לסטרטוס שום דבר מלבד להיכנע, וכתוצאה מכך פלייר ניצחה בקרב. לאחר הקרב, סטרטוס צעדה אל מאחורי הקלעים לקול תשואות הקהל הביתי.
בקרב שבא לאחר מכן, קופי קינגסטון הגן על אליפות ה-WWE נגד רנדי אורטון. האחרון הצליח לבצע על קינגסטון את מהלך הסיום שלו, ה-RKO, בעודו באוויר, לעומת זאת, קינגסטון הצליח לגרור את עצמו מחוץ לזירה כדי להימנע מניסיון הצמדה. בחזרה בזירה, אורטון התגרה במשפחתו של קינגסטון, שישבו בשורה הראשונה. כתוצאה מכך, תיגרה בין קינגסטון לאורטון פרצה מחוץ לזירה. תיגרה זו הובילה לכך שהקרב הסתיים בספירת חוץ כפולה, מה שאיפשר לקינגסטון לשמור על התואר בהצלחה. לאחר הקרב, קינגסטון המשיך לתקוף את אורטון.
בקרב הלפני אחרון, פין באלור התחרה נגד בריי וויאט אשר הגיע בדמות "השד". וויאט שלט בקרב ללא עוררין. בסיום, וויאט חמק מניסיון מהלך הסיום של באלור, ה-Coup de Grâce, והפך זאת למהלך ההכנעה שלו, המנדיבל קלאו. הכנעה זו גרמה לבאלור להתעלף, מה שאיפשר לוויאט להצמיד את באלור לניצחון לאחר שכתפיו של האחרון הוצמדו לקרקע.
הקרב המרכזי.